ועדת החוקה, חוק ומשפט, כנסת 24, פרוטוקול מספר 270, 2022-05-17 14:00

גלעד קריב: שלום לכולם, אני מתכבד לפתוח את דיון ועדת החוקה, חוק ומשפט, ברביזיה על הוצאת צו המועצות המקומיות (עבירות קנס), התשפ"ב–2022, של מועצה אזורית חוף הכרמל.

גלעד קריב: מטבע הדברים, מכיוון שאנחנו נמצאים כאן ברביזיה, אנחנו לא פותחים את הדיון מחדש, קיימנו דיון ארוך בנושא.

גלעד קריב: הרביזיה הוגשה ע"י מי שניהל את הישיבה, חבר הכנסת סעדי, בתיאום איתי.

גלעד קריב: התקנון קובע שאם חבר כנסת מגיש הרביזיה לא נמצא לא מצביעים אבל הוא הסמיך אותי להציג את הרביזיה.

גלעד קריב: אני מבין מהיועצת המשפטית שזה תקין, לכן אנחנו נצביע על הרביזיה.

גלעד קריב: בצו המועצות המקומיות (עבירות קנס) של חוף הכרמל נכלל איסור על הכנסת כלי אוכל חד-פעמיים מפלסטיק לחופים שיוכרזו כחופים אסורים בפלסטיק.

גלעד קריב: הדבר מתכתב עם קול קורא של המשרד להגנת הסביבה.

גלעד קריב: אנחנו קיימנו דיון מאוד-מאוד ארוך בסוגיה הזאת.

גלעד קריב: נשמעו דעות לכאן ולכאן, שמענו כמובן גם את נציגי המועצה האזורית וגם את המשרד להגנת הסביבה ואת משרד המשפטים.

גלעד קריב: אני אעדכן את החברים שבדין ודברים הושג סיכום עם המועצה האזורית על דעת המשרדים הממשלתיים המעורבים שאם ההצעה תאושר לא יהיה מדובר על קנס מינהלי בגין הכנסת כלים אלא בגין שימוש בכלים בתוך החוף.

גלעד קריב: הדבר השני שהובהר טרם ההצבעה הוא שמדרגת הקנס תשונה מ-730, שזה הקנס המרבי, למדרגת ו', 105 שקלים, שזו המדרגה השנייה בחומרתה מלמטה.

גלעד קריב: זאת אומרת, הקנס צומצם מ-730 שקלים ל-105 שקלים, שזה מדרגת קנס מאוד נמוכה.

גלעד קריב: גם הוספה הבהרה שאנחנו מדברים אך ורק על צלחות, כוסות, קשי שתייה וסכו"ם, כדי להוציא בצורה ברורה מהקנס המינהלי מיכלים, כדוגמת בקבוקי שתייה מפלסטיק, קופסאות פלסטיק שאנשים הגיעו מביתם עם מזון.

גלעד קריב: אחרי שטייבנו את שלוש הנקודות הללו – אין איסור על הכנסה אלא על שימוש, הורדת הקנס והבהרה - - -

אורי מקלב: מה ההגדרה של שימוש?

אורי מקלב: אדם מגיע עם פרוסות אבטיח בכלי אחסון ומזלג חד-פעמי, הוא לקח כמה פלחים והחזיר את זה לכלי.

אורי מקלב: כוסות זכוכית אסור לו להביא לחוף הים, חד-פעמי הוא גם לא יכול להביא, הוא צריך שיהיה לו מדף שלם בבית של כוסות פלסטיק רב-פעמיות.

אורי מקלב: לא זו אף זו, הוא מביא את כלי האחסון, חמגשית או משהו אחר, והוא ייכנס לאיסור החוק.

גלעד קריב: בסכו"ם מפלסטיק הוא לא יכול להשתמש.

גלעד קריב: יש גם גבול לכמה אנחנו נרד בהגדרות.

גלעד קריב: אם תהיה סיטואציה שיבקשו לערער עליה יערערו.

גלעד קריב: אני רק רוצה להסביר מבחינה פרוצדורלית כדי שחברי כנסת שלא היו בדיון יבינו.

גלעד קריב: למרות השינויים הללו שהוכנסו חברי הוועדה שנכחו באותו דיון דחו את אישור הצו.

גלעד קריב: הצו של מועצה אזורית חוף כרמל, שכלל גם עניינים אחרים, לא אושר.

גלעד קריב: מכאן הרביזיה.

גלעד קריב: בקשת הרביזיה שחבר הכנסת סעדי הגיש בתיאום איתי היא על העובדה שהוועדה דחתה את צו עבירות הקנס של חוף כרמל כולו מתוך ההתנגדות של שני החברים שהיו בוועדה בעיקר לעניין החד-פעמי ואנחנו כרגע מצביעים על הרביזיה.

גלעד קריב: אישור הרביזיה שבעוד רגע נעלה מחזיר אלינו להצבעה את הצו.

טליה ג'מאל: לדיון מחדש.

אורי מקלב: אם אתה אומר שאנחנו מחזירים את כל חוק העזר אבל על סעיף 10ב אתה מוכן לדון בדיוקים כאלה ואחרים אז אני מוכן גם להצביע בעד.

אורי מקלב: דעתי הייתה להצביע בעד שאר הסעיפים.

גלעד קריב: נעשה את זה לפי הסדר, רק רציתי שאנשים יידעו מה הרקע לדחייה ולרביזיה.

גלעד קריב: אנחנו עכשיו מצביעים על הרביזיה שתחזיר אלינו לדיון נוסף את הצו.

גלעד קריב: אני אז אבקש מהיועצת המשפטית, גם לטובת אלה שהיו, חבר הכנסת מקלב, וגם לטובת החברים הנוספים שלא היו, לומר לנו מהם השינויים שהוכנסו בצו.

גלעד קריב: מלבד העניין של החד-פעמי היו עוד מספר שינויים.

גלעד קריב: חברי כנסת שיבקשו להתייחס בקצרה לעניין יוכלו וניגש להצבעה מחודשת.

גלעד קריב: מי בעד קבלת הרביזיה?

גלעד קריב: בעד – פה אחד

גלעד קריב: הרביזיה אושרה.

גלעד קריב: אבקש מהיועצת המשפטית להסביר מהם השינויים שהוכנסו בצו.

גלעד קריב: אני רוצה להגיד שהיועצים המשפטיים שהיו אתנו בדיון הזה, גם אני וגם חברי הכנסת הנוספים שהתייחסו גם לצו הספציפי הזה אבל גם בדיון יותר מוקדם שהתנהל בעניין צו של מועצה אזורית גליל עליון, אמרנו לפרוטוקול, וחשוב מזה, לאוזני נציגי הממשלה, שמן הראוי לשקול הסדרה של המגבלות על שימוש בכלים חד-פעמיים באזורים ציבוריים באמצעות חקיקה ראשית.

גלעד קריב: זה לא שלא ניתן להסדיר את זה בחוק עזר אבל אם הממשלה רואה את הנושא הזה כנושא משמעותי בתחום הגנת הסביבה והשטחים הפתוחים, ואם היום העניין הזה נכנס אפילו לקול קורא של משרד הגנת הסביבה כתנאי מקדים לתמיכה ברשויות מקומיות, ראוי לשקול האם, בין אם בחקיקה ראשית ובין אולי בחקיקת משנה, להסדיר את הנושא הזה ולא לגלגל אותו לפתחה של כל רשות מקומית, שהאחת תקבע קנס מינהלי כזה והשנייה אחר.

גלעד קריב: זו קריאה שאנחנו קוראים למשרד להגנת הסביבה, למשרד המשפטים ולמשרד הפנים לבחון.

גלעד קריב: ההמלצה שלי לחבריי תהיה, אחרי השינויים שהכנסנו, לאשר את חוק עם האמירה לממשלה שלהיות פה במצב ש-250 רשויות מביאות לנו חוקי עזר בנושא הכנסת חד-פעמי וכל פעם נתכתב עם השאלה של גבולות הסמכות של הרשות המקומית וכו' זו לא שיטה טובה לקדם את הטיפול בעניין.

גלעד קריב: נציגי המשרד הגנת הסביבה, אני מקווה שההערה הזו תישמע בקשב רב לגבי הסדרה שהיא מעבר לתחיקה של רשויות מקומיות.

גלעד קריב: אני מקווה שהצו כן יאושר אבל זה לא פוטר אתכם מלהתייחס לבקשה שלנו בנושא הזה.

גלעד קריב: גברתי היועצת המשפטית, הסבר קצר שלך.

טליה ג'מאל: תודה.

טליה ג'מאל: אני אומר שבפני חברי הכנסת נמצא נוסח מעודכן של הצו שכולל את כל התנאים לאישור שחברי הכנסת הציגו בדיון הקודם מעבר לנושא הכלים החד-פעמיים.

טליה ג'מאל: בהקשר הזה גם דרשנו שבשביל להעלות את הקנס על הכנסת אוהלים ודברים בסגנון הזה לתוך החופים לדרגה המקסימלית יהיה שילוט שאומר שזה אסור.

טליה ג'מאל: נקבע שהקנס על רעש לא סביר בחופים שאינם מוגדרים כחופים שקטים ירד ל-320 שקלים בלבד.

טליה ג'מאל: עשינו הפרדה בין חופים שקטים ללא שקטים לעניין גובה הקנס.

טליה ג'מאל: כמו כן, התבקש לבטל קנס שכבר היה קיים ביחס למי שהורס את השילוט שאומר מה מותר ואסור לעשות בחוף הים, אז הכנסנו את זה חזרה פנימה.

טליה ג'מאל: אלה השינויים העיקריים.

טליה ג'מאל: חבר הכנסת מקלב, לגבי הנוסח שהצענו – ופה אני אומרת שמבחינתנו זה הנוסח הסופי, אנחנו לא נעשה עוד עבודת נוסח אחר כך אז אם יש שינויים אנחנו נשמח לשמוע אותם עכשיו, זה נוסח שמאושר בינינו לבין הרשות המקומית, משרד המשפטים, הפנים ואפילו חקיקת משנה כבר – לעניין החד-פעמי ההצעה היא לכתוב שאנחנו מטילים קנס על מי שעובר על סעיף 10ב(ב) לחוק העזר רק לעניין שימוש בלבד ולעניין צלחות, כוסות, קפה, שתייה וסכו"ם בלבד.

טליה ג'מאל: אנחנו מתייחסים לנוסח בחוק העזר עצמו שאותו אנחנו, מן הסתם, לא יכולים לשנות או לגעת בו, זה כבר נקבע ע"י הרשות המקומית.

גלעד קריב: ההעברה לקנס מנהלי היא רק לעניין שימוש בצלחות, כוסות, קשי שתייה וסכו"ם, והקנס, שבמקור בקשת המועצה האזורית היה 730 ש"ח, הורד ל-105 שקלים.

גלעד קריב: חבר הכנסת מקלב, בבקשה.

אורי מקלב: כהצעה מקדמית, אני מבקש לתמוך בשאר הסעיפים עם התיקונים אך להחריג ולא להצביע על סעיף 10ב(ב) שמדבר על החד-פעמי בעקבות מה שהתברר בדיון ומה שאנחנו חושבים.

אורי מקלב: קודם כל, זה לא עניין חרדי או לא חרדי, שלא יחשוב פה מישהו שזה העניין.

אורי מקלב: לגבי חד-פעמי באופן כללי היו לנו אמירות שמשפחות ברוכות ילדים משתמשות יותר, אבל לגבי השימוש בחוף הים אני לא מסתכל מהיבט חרדי.

אורי מקלב: אני רוצה להוריד קצת את המתח, כל אלה שאולי מוכנים לבחון את זה בצורה אובייקטיבית ונכונה.

אורי מקלב: אחד, כולנו מודעים למשמעות וההשלכות של החד-פעמי, של זיהומי החופים והימים.

אורי מקלב: אנחנו רואים ששקיות הניילון לא נמצאות בחוק הזה אבל הכלים החד-פעמיים כן.

אורי מקלב: חשבנו קודם כל שהיה נכון להחריג את הכוסות החד-פעמיות.

אורי מקלב: בסופו של דבר, אם לא יהיו כוסות – זה לא כמו אכילה, שאולי אפשר לדחות אותה.

אורי מקלב: גם אם אתה לא רוצה לאכול, אתה נמצא בחוף הים, הילדים צריכים לשתות.

אורי מקלב: אם אדם יחשוש לשתות מכוס חד-פעמית למרות שזה מה שיש לו עכשיו, זה מה שזמין, וזה מה שסביר שיהיה לו, הוא פשוט לא ישתה, וההשלכות הבריאותיות יכולות להיות מסוכנות ביותר לאין-שיעור.

אורי מקלב: מי שתומך בזה, לדעתי, צריך להיות אחראי להשלכה, שאנשים ימנעו מלשתות בחוף הים בגלל שאסור להם לשתות בכוס חד-פעמית.

אורי מקלב: אמנם הבקבוקים לא נמצאים בעניין הזה אבל הכוסות כן.

אורי מקלב: שמעתי מיושב-הראש את הדברים, היינו מוכנים להוסיף קשים, הוספנו קשים בלי שגרענו את הנושא של שתייה.

אורי מקלב: אני גם אומר, התקדימי בחוק הזה הוא לא רק לגבי החד-פעמי אלא במחשבה.

אורי מקלב: אדם הולך לקבל קנס מינהלי לא על-כך לא שהוא עובר עבירה, זה לא שאסור להשתמש בכוס חד-פעמית, אלא על כך שיכול להיות שבסוף הוא לא ישליך אותה לפח, הוא לא ייקח את זה אתו.

אורי מקלב: לאדם בחוק עזר עירוני אסור להשליך, להדביק מודעה שלא ברשות במרחב הציבורי – כאן הוא לא עשה עבירה, אנחנו חוששים שהוא יניח את זה בסוף בחוף הים ולא ישליך לאשפה ולכן הקנס.

אורי מקלב: זה תקדימי.

גלעד קריב: הסברנו דווקא בדיון מדוע זה לא.

אורי מקלב: אני נשארתי בקביעה הזאת, שאני חושב שהיא עובדתית ונכונה, שזה קנס כי אין לי אמצעי אכיפה.

אורי מקלב: אדם הוא אדם ישר, הוא רוצה להשתמש בחד-פעמי, הוא מחזיר את זה לסל שלו, או שהוא בכלל לא משתמש בו, הוא צריך להוציא משהו אחר מתחתית הסל אז הוא מוציא לרגע את חבילת הכוסות והוא מקבל קנס.

אורי מקלב: הוא אפילו לא השתמש.

אורי מקלב: אז השאלה היא מה ההגדרה של שימוש.

אורי מקלב: בחוק עזר עירוני אין הגדרות.

אורי מקלב: דבר אחרון שאני רוצה להציע הוא שלא מספיק שתהיה הגדרה לשימוש, אלא שאם אדם מחזיק בידו, הוא לא השליך, לא עזב, זה לא יכול להיכנס לחוק.

אורי מקלב: רק אם זה מונח.

אורי מקלב: צריך להכניס להגדרה שהמטרה בסופו של דבר היא רק אם לא אספו את זה או אם זה מונח על החול, אבל כל עוד זמן שזה בתוך סלו או בידו לא צריך.

שמחה רוטמן: אני מתאר לעצמי שעל השלכת כלי פלסטיק יש קנסות מחוקים אחרים, לא צריך את זה בשביל זה.

גלעד קריב: נכון, זה לא קשור.

אורי מקלב: בסדר, אבל אתה רוצה קנס מנהלי ואתה רוצה שזה יהיה יותר זמין, שפקחים מוסמכים לזה.

אורי מקלב: אחרת אנחנו פוגעים באנשים, פוגעים בהנאה שלהם במרחב הציבורי.

אורי מקלב: אין לנו הרבה חוקים כאלה.

אורי מקלב: זה גם הרגל של אנשים.

אורי מקלב: דרך החינוך שלנו היא דרך קנסות.

אורי מקלב: לא עשינו הסברה קודם, לא ניסינו דרכים אחרות.

אורי מקלב: יש דרך אחת שמדברת במדינת ישראל– קנס.

אורי מקלב: בקושי הוצאנו שילוט.

גלעד קריב: שמענו לפרוטוקול ממשרד להגנת הסביבה שבהחלט הולכים להשקיע גם מאמצים בתחום ההסברתי בנושא הזה.

גלעד קריב: חבר הכנסת רוטמן, בבקשה.

שמחה רוטמן: אני רוצה להצטרף לבקשתו של חה"כ מקלב ולהפריד את סעיף 10ב בהצבעה הכוללת ואז אפשר יהיה לא יהיה להתנגד.

שמחה רוטמן: אני לא מצביע אבל אני חושב שזו אמירה נכונה.

שמחה רוטמן: אני מברך על השינויים שכבר נעשו.

שמחה רוטמן: אני מקבל את ההבחנה שאמר חבר הכנסת מקלב, אפשר להגיד לא להביא אוכל או להביא בצורה מסוימת.

שמחה רוטמן: אני גם לא כל כך בטוח שכלים מפלסטיק שאינם עשויים לשימוש חד-פעמי מזהמים את הסביבה פחות או יותר.

שמחה רוטמן: יש הרבה בעיות אכיפה באירוע הזה אבל אני שם את זה שנייה בצד.

שמחה רוטמן: בסופו של דבר אם באה משפחה לחוף שכזה אתה אומר להם: יש לכם שתי אפשרויות, או לקנות – ויש לזה גם השלכות כלכליות – בקבוק מים גדול או שישייה של מים מינרליים וכוסות לחלק למשפחה, וזה גם לדעתי פחות מזהם, או לקנות לכל אחד 2-3 בקבוקים אישיים כדי שיוכלו לשתות - - -

גלעד קריב: יש עוד שתי אופציות.

גלעד קריב: האחת היא להשתמש בכוסות חד-פעמיות שלא מפלסטיק, יש היום כוסות מקרטון או מנייר, אבל האופציה העדיפה, שמשפחה, כשמדובר בשתייה, תביא כוסות רב-פעמיות אתה.

גלעד קריב: הרבה משפחות עושות את זה.

גלעד קריב: אין ספק שמדובר פה בשינוי בדפוסים אבל לשינוי הזה אנחנו מכוונים.

שמחה רוטמן: השינוי שיותר הגיוני שיקרה בסופו של דבר זה שיביאו הרבה בקבוקים קטנים והזיהום והפלסטיק יהיו יותר גדולים כי זה לא חל על בקבוקים קטנים.

שמחה רוטמן: אני חושב שאין תחליף לשכל הישר ואנחנו מנסים להגביל פה את החירויות של אנשים עוד ועוד, ברמות התפרטויות הולכות ומצטמצמות.

אורי מקלב: מה דינו של כוס קרטון?

אורי מקלב: אני לא סתם שואל את השאלה, מכיוון שבוועדת הכספים, לפני כמה חודשים - - -

גלעד קריב: כלי פלסטיק.

גלעד קריב: אם יתפתח דיון פרשני סביב מה זה כלי פלסטיק - - -

אורי מקלב: זה כבר הוכרע בוועדת כספים.

אורי מקלב: במיסוי על כלי חד-פעמי גם הקרטון נכלל.

גלעד קריב: פה מדובר בכלי פלסטיק, חד-פעמי מפלסטיק.

טליה ג'מאל: כאן זה רק פלסטיק, במפורש.

אורי מקלב: זה צריך להיות 100% פלסטיק?

אורי מקלב: אם זה 50%?

טליה ג'מאל: הרשות דיברה על כך שבנוסף לזה היא מאשרת מדיניות אכיפה במועצת הרשות.

גלעד קריב: היועצת המשפטית, פה אני חייב רגע לבוא ולומר, כשאנחנו מאשרים חקיקה שאלת המדיניות האכיפתית היא פחות חשובה כי בעוד שנה ייבחר ראש מועצה אחר ומדיניות האכיפה שלו תהיה אחרת.

גלעד קריב: חקיקה מחוקקים בלי כוכביות של מדיניות אכיפה.

טליה ג'מאל: מוסכם לחלוטין, אדוני.

טליה ג'מאל: בגלל זה גם הייעוץ המשפטי לוועדה חשב שיש פה מורכבות מאוד גדולה עם אישור הדבר הזה.

טליה ג'מאל: אני כן אגיד להערותיו של חבר הכנסת מקלב שהתפיסה האם זה צריך להיות אסור או לא ואת מה אוסרים – זה כבר נאסר, זה לא נמצא בפנינו.

טליה ג'מאל: אולי העמדה שלנו הייתה אחרת אם היינו בדיון ההוא, אבל זה כבר אסור והאיסור כרגע, בחוף הכרמל למשל, הוא איסור רחב יותר ממה שאנחנו מצביעים עליו כרגע - - -

גלעד קריב: גם את זה אסור לנו לשכוח.

גלעד קריב: אמרתי את זה בדיון, זו מטריה לא מורכבת אבל היא גם לא פשוטה לנו, כל העניין של חוק העזר, כי אנחנו מתבקשים לאשר מעבר מקנסות פליליים לקנסות מינהליים, ומכיוון שזה הוו היחיד שיש לכנסת בעניין חוקי עזר אז נכנסים פה לדיונים מהותיים, בצדק.

גלעד קריב: אבל צריך לזכור שהאיסור הפלילי על הכנסת כלי פלסטיק עם קנס של 3,600 שקל קיים היום והוא על עצם ההכנסה ולא על השימוש.

אורי מקלב: זה לא קרה אבל, אז זה לא פוגע בפרקטיקה.

גלעד קריב: בדבר אחד אני שותף לדבריו של חבר הכנסת מקלב לאורך כל הדרך.

גלעד קריב: אני חוזר על דבריי למשרד המשפטים ולמשרד להגנת הסביבה – אם תתקבל ההצעה ונאשר את הצו אני מבקש שלא תראו בדבר כאמירה שלנו כלפיכם שנחה דעתנו מכך שעכשיו בכל רשות מקומית יעצבו מדיניות בלי הכוונה של המחוקק הראשי ומחוקק המשנה.

גלעד קריב: אנחנו מבינים שאנחנו בעיצומו של איזשהו קרב סביבתי, שרת הפנים לא ביטלה את האיסור הפלילי, אני לא רוצה להרחיב יתר על המידה את המעורבות של הכנסת בבחינה מהותית במקום שאין לה את הסמכות לבחון בחינה מהותית, אבל אני מאותת לכם.

גלעד קריב: אם אנחנו נמצא את עצמנו חדשות לבקרים עם חוקי עזר שונים ומגוונים בנושא הזה מבלי הסדרה יותר ברורה – שכדרך אגב, אני לא נכנס לשאלה, יכול להיות שהסדרה מספיקה בחוזר מנכ"ל, לא יודע, זו שאלה שאתם צריכים לבחון ברשות המבצעת, לא אנחנו צריכים בשלב הזה לבחון – דעו שאין פה פטור מהדיון היותר מהותי על הסדרה נורמטיבית מסודרת של העניין.

אורי מקלב: זכויות אזרח, אני רוצה להאמין, נשמרות בבית המשפט, לא נשמרות ודאי מספיק ע"י פקח.

אורי מקלב: כל מי שנמצא פה יודע שבבית משפט העירייה באמת צריכה להוכיח את הדברים והעובדות.

אורי מקלב: זכויות אזרח לא נשמרות ע"י פקחי העירייה וגם לא ע"י שוטרי שטח.

גלעד קריב: מכובדיי, אני רוצה להציע מבחינה פרוצדורלית – גברתי היועצת המשפטית, אם זה מקובל עלייך – יש כאן הצעה של חבר הכנסת מקלב להצביע על הצו ללא הסעיף הזה.

גלעד קריב: אני רוצה להציע, כדי לחסוך בהצבעות, שאנחנו קודם כל נצביע על הצו במקשה אחת ורק אם זה לא יתקבל אז אנחנו נצביע סעיף-סעיף.

טליה ג'מאל: אני חושבת שאפשר קודם להצביע על השינוי שמבקשים לעשות או לא לעשות בעניין הסעיף הזה ואז להצביע על הצו כולו.

טליה ג'מאל: קודם כל אנחנו מצביעים האם לקבוע בסעיף 10ב(ב) את הנוסח הזה ואז לפי מה שתחליטו נצביע על הצו כולו.

שמחה רוטמן: אין הצעה להעביר את הצו הזה בלי התיקון הזה.

גלעד קריב: יש, כן.

שמחה רוטמן: מי מציע?

שמחה רוטמן: זה לא תלוי בהצעה שלנו, אם הם יגידו: אנחנו לא מוכנים אז אין צו.

טליה ג'מאל: חבר הכנסת רוטמן, אתם יכולים לבחור בין שלוש אופציות.

טליה ג'מאל: כרגע אתם מצביעים על הצו כולו.

טליה ג'מאל: הרשות המקומית, שרת הפנים, פנתה אלינו בבקשה לאשר צו בצורה מסוימת.

טליה ג'מאל: אנחנו כרגע הולכים לאשר אותו בתנאי שיבוצעו בו שינויים מסוימים.

טליה ג'מאל: אז אפשר לאשר אותו כמו שהוא, אפשר לאשר אותו עם השינויים שכולם הוסכמו כבר על הוועדה ואפשר לאשר אותו בעניין הסעיף הזה.

טליה ג'מאל: אבל קודם כל אנחנו צריכים להחליט מה השינויים שאנחנו דורשים ורק אחר כך להצביע על הצו ההוא.

אורי מקלב: אני רוצה להציע הצעה שלישית הכי קלה – להצביע קודם כל בנפרד, עם השינויים, על סעיף 10ב(ב) ואחרי זה נצביע - - -

גלעד קריב: זו ההצעה של היועצת המשפטית.

זאב בנימין בגין: אבל מה עמדת השרה לגבי השינויים?

גלעד קריב: היא קיבלה אותם.

טליה ג'מאל: יתר השינויים, כולל השינוי שהציע היו"ר, מקובלים על המשרדים והרשות.

טליה ג'מאל: אמרתי מה שלושת השינויים שכבר הוטמעו בנוסח שאנחנו מביאים להצבעה.

טליה ג'מאל: לכן, על פי בקשת חבר הכנסת מקלב ובאישור היועצת המשפטית, אנחנו קודם כל מצביעים על אישור השינויים בסעיף 10ב(ב).

טליה ג'מאל: אחרי שנראה אם הוא מאושר או לא כל אחד יחליט אם הוא מצביע בעד החוק כולו.

טליה ג'מאל: אנחנו מצביעים כרגע על אישור סעיף 10ב(ב), על השינויים שהזכרתי.

טליה ג'מאל: מי בעד אישור הסעיף הזה?

טליה ג'מאל: מי נגד?

טליה ג'מאל: בעד סעיף 10ב(ב) – רוב

טליה ג'מאל: סעיף 10ב(ב) אושר.

גלעד קריב: הסעיף אושר.

גלעד קריב: עכשיו אנחנו ניגשים להצבעה על הצו כולו, כולל השינויים שאושרו, לרבות 10ב(ב).

גלעד קריב: מי בעד אישור הצו כולו על השינויים שהוכנסו בכל הסעיפים?

גלעד קריב: מי נגד?

גלעד קריב: בעד הצו – רוב

גלעד קריב: צו המועצות המקומיות (עבירות קנס), התשפ"ב-2022 – חוף הכרמל, אושר.

גלעד קריב: אושר ברוב.

גלעד קריב: תודה, מכובדיי.

גלעד קריב: נציגי הגנת הסביבה, אנא קחו עמכם כצידה את ההערות שנשמעו כאן.

גלעד קריב: הישיבה נעולה.